19 Anima

Secundum Macrobium, *Super sompnium Scipionis,* libro primo, anima ideo aliena est a cognatione corpulente materie, ut simplex foret et debitrix, foret adiutori suo Deo a quo est. Sui consonat Augustinus, qui dicit animam factam ad Dei ymaginem et ideo capax eius est, ac nichil posse eam replere nisi Deus. Vnde dicitur Gen. 1[:26]: *Faciamus hominem ad ymaginem et similitudinem nostram.* Et quod dicitur Gen., id est, capitulo 2[:7]: *Et factus est homo in animam viuentem.*

Dicit Augustinus, quod anima sordescit quando missetur alicui terreno per amorem, sicut aurum nobile sordescit quando miscetur argento. Ideo de anima cupidi dicitur, Ys. 51[:23]: *Posuisti in terram corpus tuum, et quasi viam transeuntibus.* Contra hoc Bernardus, in *Meditationibus*, cognosce, queso, homo, dignitatem tuam; cogita illam excellentem anime tue naturam, quomodo fecerit illam Deus ad ymaginem et similitudienem suam, quomodo sublimauit eam Deus omnem corpoream creaturam, et tunc mirari incipies, quomodo inclita filia Sion proiecta sit de celo in terram, et tunc clamare incipies cum Psal. [72:25]: *Quid mihi in celo est et a te quid volui super terram?* Set mirum, si in tali recordacione, cito confusio faciei mee cooperuit me? Quem non pudeat dominam mundi, ciuem celi, dilectam Dei, addixisse[[1]](#endnote-1) seruituti corporis se, prostituisse spiritibus immundis se, subdidisse sub iugo seruitutis, ad faciendum carnis curam in desideriis? Mirabitur, inquam, quomodo facta sit, quasi[[2]](#endnote-2) vidua domina gencium, princeps prouinciarum, facta est sub tributo.

¶ Ad hanc consideracionem reuocare nos voluit qui dixit, Bar. 3[:10-11]: *Quid est Israel quod in terra inimicorum es? et inueterasti in terra aliena coinquinatus es cum mortuis,* etc. Ex quo patet quod fatui sunt igitur animam suam pro modica vendit delectione. Quod, secundum Bernardum, cito perit quod delectat set semper permanet quod cruciat. Immo fatuus est qui dat rem preciosam pro viliori quam ipsam sit, set omnis creatura viliorem quam anima et solus Deus melior est anima, secundum Augustinum, *De libero arbitrio,* libero tercio, capitulo 4. Vnde, idem Augustinus, *De verbis apostoli,* sermo 76, carnem Deus anime subdidit, animam sibi. Si tunc anima semper staret sub Domino suo, semper caro obediret domine sue.

¶ Noli ergo si illa que deseruit superiorem suum, penas patitur per inferiorem.[[3]](#endnote-3) Quando omnes parentes /f. 6va/ paciantur per inferiorem. Chrisostomus, *Super Mattheum*, 57, quando omnes parentes et amici recedunt, solus Deus remanet cum anima, et ideo diligendus est ex tota anima. Videtis quod ex tempore periculoso prudens homo id quod videt habet magis preciosum, ponit in loco tuciori et de illo magis solicitatur. Set mundus plenius est periculis, sicut patet infra. Set homo nichil habet preciosius anima sua. Eam debet ponere in loco tuciori sicut fecerunt sancti, Sap. 3[:1-3]: *Justorum anime in manu Dei sunt*, etc., vsque *in pace.* Quamuis enim in separacione anime sequatur tormenta nature, non tamen tormenta malice et per hoc quod anime iustorum sunt sub domina proteccione [Sap. 3:1]. Ideo, quando Deus tradidit Job [2:6] et sua potestati Sathan, adiecit verumtamen animam eius serua, Matt. 16[:25]: *Qui voluerit animam suam saluam facere perdit eam*.

¶ *Quid enim prodest homini, si vniuersum mundum lucretur, anime vero sue detrimentum paciatur? aut quam dabit homo,* etc., [Matt. 16:26]. Vnde, nota hic quod calor naturalis in animali in capiendo cibum capit detrimentum. Vnde perit in fine quia in omni tali recepcione in puriori fit et calor vitalis minuitur, et tamen propter corpus quod recipiat. Sic spriritualiter anima redditur in puriori recipiendo res tales, et tamen propter uite necessaria oportet quod talibus vtatur. In figura huius rei, 4 Reg. 17[:16], si preteriti a Domino, reliquerunt omnia sua, et fugerunt animas suas saluantes. Vnde, Bernardus, in *Meditationibus*, contra re, homo, animam tuam vilipendis et ei carnem preponis, dominam ancillari et ancillam dominari. Magna abusio est totus mundus ad vnius precium estimari non potest. Non enim pro toto mundo Deus animam suam dedisset, quam tamen pro humanna dedit?

Item, *Super Canticum,* homilia 59, Hippocrates et sui sequaces docent animas saluas facere in hoc mundo. Christus et sui discipuli docent eam perdere in hoc mundo, Matt. 10[:28]. Ideo dixit Petrus canonica prima capitulo 1[:22]: *Animas vestras castificantes in obediencia caritatis, et fraternitatis amore, simplici ex corde inuicem diligite.* In qua auctoritate exercetur anima quo ad Deum per obedienciam, quo ad proximum per veram amiciciam, quo ad seipsum per mundiciam.

De primo, tanquam quo anima mea liquefacta est ut dilectus locutus est. Sicut enim cera obediens igni liquefacit, sic anima ad ignem caritatis.

De secundo, est exemplum 1 Reg. 18[:1, 4], vbi dicitur quod *anima Ionathan conligata est* cum anima *Dauid,* in tantum quod *expoliauit se tunicam, et dedit David,* etc.

De tercio, Sap. 1[:4]: *In maliuolam animam non intraibit sapiencia.* Cum enim secundum Philosophum, secundo, *De anima*, anima dicatur actus corporis phisici organici, vitam habentis in potentiam. Si anima non habeat vitam veram, que Deus est, in potencia, iam non est anima, Sap. 7[:27]: *Animas sanctas se transfert amicos Dei constituit*. Item anima debet multum delicare custodiri, ex quo ipsa est creatura racionalis, camera Dei spiritualis, ancilla Christi spiritualis.

¶ De primo, Sisyphus volutetur, si canis redeat ad vomitum [Prou. 26:11], non est mirandum cum sint irracionabilia. Set si filia regis, anima, fedetur, turpe est. Ideo Eccli., etc., 2[:20]: *Qui timent Dominum, parabunt corda sua, et in* *conspectu* *illius sanctificabunt animas suas*.

¶ De secundo, turpe foret facere de templo Dei sterquilineum, de ymagine Dei ydolum, Psal. [92:5]: *Domum tuam decet sanctitudo*.

¶ De tercio, volunt nobiles habere mundam familiam, set multo magis ipse Deus debet habere domum mundam in qua quiescat familiam mundam quod ei seruiat, set talis est anima. Set heu quia Ezech. 28[:18]: Secundum mulitudinem *iniquitatum tuarum polluisti sanctificacionem*.

1. addixisse ] Richard *om*. F.128. [↑](#endnote-ref-1)
2. quasi ] Richard *om*. F.128. [↑](#endnote-ref-2)
3. per inferiorem ] Theologiae Dogmaticae *om*. F.128. [↑](#endnote-ref-3)